'Somer, son, saffier vir my' | News24
'Somer, son, saffier vir my'
DIT lyk asof binnelanders en intrekkers maar net nie genoeg van Jeffreysbaai en die omliggende area kan kry nie. Kouga Express het op die strand en elders gaan vra: "Hoe-kom juis Jeffreysbaai vir vakansie?" Só gesels hulle oor die lekkerte van die dorp en omgewing.
Johan Janse van Rensburg: Ou-Vrystater en Oudtshoorn-inwoner wat Jeffreys sy vaste tuiste gemaak het en by TJs Bait & Tackle in Fountain Mall werk: "Ek het hier die regte holte vir my voet gevind en is oorgelukkig met my werk, die weer, visvang, die son en wind. Die dorp is die ideale vakansiebestemming, en selfs buite seisoen is hier genoeg jongmense om balans te bring."
Chris vd Berg: Skoolhoof van Potchefstroom: "Die kombinasie van natuurskoon, swemgeriewe, plattelandse kalmte en vrolike vakansiegangers skep 'n atmosfeer waarby almal kan aanpas: genoeg aksie vir die jeug, en voldoende geleentheid om te rus na 'n dag se goeie ontspanning in die son. Ideaal, al moet 'n mens ver ry."
Dale en Janicka Hockly: Jonggetroudes uit Dubai in die Verenigde Arabiese Emirate: "Die beste strand in die wêreld!" sê hulle met entoesiasme." Ná die drukkende woestynhitte van Dubai (45° en hoër) is die weer ongelooflik lekker. En jy is naby alles – selfs die lughawe.
Behalwe die slaggate (in vergelyking met Dubai se uitstaande paaie) is ons meer as tevrede." Dale was al in verskeie wêrelddele en by vakansiebestemmings, o.a. die VAE, Saudi Arabië, Kuweit, Thailand, Kenia – maar Jeffreysbaai besit 'n stuk van sy hart.
Marina Sidi: wat goed bekend is met uitstaande vakansieoorde soos Elad in Israel, sê die dorp is ideaal vir gesinne.
Kinders kan alleen strand toe stap en sy en 'n vriendin voel baie veilig terwyl hulle 'n huis afwerk wat onlangs gebou is. Die mense se vriendelikheid is veral opvallend as hulle verbystap en selfs hulp aanbied.